Peugeot 305

Το Peugeot 305 ήταν ένα μικρομεσαίο οικογενειακό αυτοκίνητο της κατηγορίας C, που κατασκευάστηκε από τη γαλλική αυτοκινητοβιομηχανία Peugeot, μεταξύ του 1977 και του 1989. Αντικατέστησε το Peugeot 304 και αντικαταστάθηκε το 1987 από το κάπως μεγαλύτερο Peugeot 405. Συνολικά παρήχθησαν 1.649.176 αντίτυπα σειράς 305.

Παρουσίαση και διακρίσεις 

Το Peugeot 305 παρουσιάστηκε στον Τύπο αυτοκινήτου τον Νοέμβριο του 1977 και κυκλοφόρησε στην ηπειρωτική Ευρώπη σχεδόν αμέσως, ενώ ειδικότερα στο Ηνωμένο Βασίλειο ως δεξιοτίμονο διατέθηκε για πρώτη φορά την άνοιξη του 1978. Το μοντέλο αυτό σήμανε και την έναρξη των Peugeot γενιάς «05», η οποία κράτησε στην Ευρώπη για περισσότερα από 20 χρόνια και τελικώς έληξε τον Σεπτέμβριο του 1999, με τη διακοπή της παραγωγής του Peugeot 605.

Η αισθητική του νέου μοντέλου είχε διαμορφωθεί από τον ιταλικό σχεδιαστικό οίκο Πινινφαρίνα (Pininfarina) και το αμάξωμά του ήταν εντελώς καινούριο. Αν και είχε έναν μέτριο, ακόμα και για τα τότε στάνταρ, αεροδυναμικό συντελεστή Cd 0,44 και έδινε ακόμα μια «κυβοειδή» αίσθηση, ωστόσο διέθετε μια έντονη προσωπικότητα, με την εξωτερική του εμφάνιση να δείχνει σαν ένα μικρότερο Peugeot 604 και να θυμίζει κάπως την τότε BMW Σειρά 3 E21. Γενικότερα, το 305 απέσπασε θετικά σχόλια από τον Τύπο και το κοινό και μάλιστα κέρδισε τον τίτλο του Αυτοκινήτου της Χρονιάς από το βρετανικό περιοδικό «What Car?» για το 1979.

Ασφάλεια 

Το σασί του 305 ήταν εξ ολοκλήρου από χάλυβα και ήταν αυτοφερόμενο (ενιαίο δομικό σύνολο), ενώ μάλιστα είχε βασιστεί στο πρωτότυπο όχημα ασφαλείας «Peugeot VSS», το οποίο είχε τότε εξελιχθεί από την Peugeot ειδικά με σκοπό την βελτίωση της παθητικής ασφάλειας.

Ως αποτέλεσμα, το 305 είχε πολλές αναβαθμίσεις στην ασφάλεια για τα δεδομένα της τότε εποχής: ζώνες ελεγχόμενης παραμόρφωσης και μάλιστα εμπρός και πίσω, κολώνα τιμονιού που καταρρέει σε μετωπική πρόσκρουση, ταμπλό από αφρώδες παραμορφώσιμο πλαστικό, ενισχύσεις στις πλευρικές κολώνες του σασί και τοποθέτηση της δεξαμενής καυσίμου κάτω από τα πίσω καθίσματα και μακριά από το πίσω άκρο του αμαξώματος, μειώνοντας έτσι δραστικά τον κίνδυνο ανάφλεξης και εκδήλωσης πυρκαγιάς σε τυχόν οπίσθια πρόσκρουση.

Εκδοχές αμαξώματος 

Το Peugeot 305 κατασκευαζόταν σε 3 μορφές:

 Berline: 4-πορτο sedan 3 όγκων.
 Break: 5-πορτο station wagon (από τον Μάρτιο του 1980).
 Fourgonnette: 3-πορτο panel van (επαγγελματική έκδοση).

Η δημοφιλέστερη, με διαφορά, ήταν η 4-πορτη σεντάν.

Κινητήρες 

Οι αρχικοί κινητήρες του 305 ήταν δύο μηχανικά σύνολα βενζίνης 1.3 και 1.5 λίτρων. Σύντομα προστέθηκαν στην παλέτα ένας βενζινοκινητήρας 1.6 λίτρων και ένας κινητήρας ντίζελ 1.6 λίτρων. Τον Ιούλιο του 1982, το μοντέλο υπέστη μια αισθητική ανανέωση και τότε εμφανίστηκαν ένας βενζινοκινητήρας 1.9 λίτρων της Peugeot και ένας 1.9 λίτρων ντίζελ της γνωστής σειράς κινητήρων XUD, που εισήγαγε 5-τάχυτο μηχανικό κιβώτιο.

Ανανέωση του 1982 

Όσα μοντέλα κατασκευάστηκαν από τον Ιούλιο του 1982, όταν έγινε η ανανέωση, και μετά, έγιναν επίσημα γνωστά ως η Σειρά 2, ενώ τα παλαιότερα αναφέρονται από τότε ως η Σειρά 1. Τα αντίτυπα της Σειράς 2 φέρουν λίγο πιο σύγχρονη αισθητική στο μπροστινό μέρος, καινούριο και πιο βελτιωμένο σύστημα διεύθυνσης και μπροστινή ανάρτηση, ένα νέο ταμπλό και κάποιες τροποποιήσεις στη δομή του σασί, προκειμένου να επιτευχθεί η τοποθέτηση των νέων κινητήρων της Σειράς XU, μαζί με το νέο 5-τάχυτο κιβώτιο. Ωστόσο, οι εκδόσεις GL και GR και τα επαγγελματικά van, συνέχισαν να χρησιμοποιούν τους παλαιότερους κινητήρες της σειράς XL / XR και το αρχικό 4-τάχυτο μηχανικό κιβώτιο.

Αντικατάσταση του 305 

Ο διάδοχος του 305 λανσαρίστηκε τον Ιούλιο του 1987 και ήταν το κάπως μεγαλύτερο και ισχυρότερο Peugeot 405. Αν και το 405 είχε εμφανώς μετακινηθεί προς μια ανώτερη κατηγορία, φτάνοντας πλέον στη μεσαία κατηγορία D, ωστόσο απεδείχθη πιο δημοφιλές από τον προκάτοχό του.

Η παραγωγή του 305 σεντάν έληξε το 1988 και του 305 station wagon τον Ιούλιο του 1989, αν και η επαγγελματική έκδοση συνέχισε να παράγεται σε περιορισμένα αντίτυπα έως τον Ιούνιο του 1990.

Βιβλιογραφία 

 Peugeot 305 (essence), GL, GLS, GR, GT, GTX, SR, Manuel d'entretien et réparation auto, n°1797, Haynes. ISBN 1-85010-797-1.
 Revue Technique Automobile n°441.5 : Peugeot 305, moteurs essence 1580 et 1905 cm³, éditions E.T.A.I. ISBN 2-7268-4415-4.
 Revue Technique Automobile n°734.1 : Peugeot 305 Diesel, tous types (série 1 et 2), éditions E.T.A.I. ISBN 2-7268-7341-3.
 Revue Technique Automobile n°436.6 : Peugeot 305 Diesel, série 2, éditions E.T.A.I. ISBN 2-7268-4366-2, ISBN 2-7268-4365-4.
 Revue Technique Automobile n°3817 : Peugeot 305, Base, GL, GR, SR, S, EXL de 1977 à 1988 (fin de fabrication), éditions E.T.A.I. ISBN 2-7268-3817-0.
 Revue Technique Automobile n°407 : Peugeot 305 Diesel, GLD, GRD, SRD, 1979-1982, éditions E.T.A.I. ISBN 2-7268-4074-4.
 Votre voiture : Peugeot 305, 1290-1472 cm³, éditions E.T.A.I. ISBN 2-7268-8040-1.
 Guide Peugeot 1970-1990, François Allain, éditions E.P.A., 1996. ISBN 2-85120-493-9.

Αναφορές

Εξωτερικοί σύνδεσμοι 

 www.peugeot305.co.uk
 www.history-of-cars.com/ 1977-1982 Peugeot 305
 Φωτογραφίες του Peugeot 305

Μοντέλα Peugeot
Μικρομεσαία αυτοκίνητα
Γαλλικά αυτοκίνητα